Ego Galterus Dei gratia Eduensis episcopus notum facio universis futuris et presentibus quod Savericus de Fontanis dedit in elemosinam fratribus Quinciaci et de beneficio eiusdem ecclesie septem libras percepit duo sextaria annone, medietatem frumenti et medietatem tremesagii, que ei debebant annuatim pro medietate tocius finagii de Geminiaco et pro eo siquid amplius medietate in eodem finagio habebat, promittens contra omnes debitam se exhibiturum garantiam. Hoc totum laudaverunt Elisabeth uxor dicti Saverici, Aimo, Godefridus, Pontius filii eorum. Laudavit etiam hoc totum Anssellus dominus de Duismo ad cuius spectabat casamentum et uxor eius Margarita. Huius rei testes sunt : Tecelinus archipresbiter de Frolesio, Odebertus presbiter de Masnil, Enricus presbiter de Fontanis. Item sciendum quod prefatus Ansellus dominus de Duismo laudante uxore sua Margarita laudavit et quietum clamavit fratribus Quinciaci quicquid casamentorum spectantium ad dominium de Duismo ex quo fundata fuit ecclesia Quinciaci usque ad annum tercium post sumptionem crucium ipsi fratres acquisierant quoquomodo et a quocumque acquisissent sive dono elemosinario sive emptione sive concamb[io ?] videlicet in finagiis de Merchages et de Geminiaco et de Pachoaut et Sancti Medardi vel alio quolibet finagio. Promisit etiam iamdictus Ansellus quod siquis pro supradictis casamentis fratribus Quinciaci aliquam moveret calumpniam ubicumque necesse fuerit debitam exhibebit garantiam. Huius rei testes sunt : Tecelinus archipresbiter de Frolesio, Gaufridus presbiter de Duismo, Aimo miles de Cuniiniaco. Ut autem hoc totum imperpetuum ratum et inconcussum permaneat ego Galterus Dei gratia Eduensis episcopus rogatu prefatorum Anselli et Saverici presentem paginam sigilli mei auctoritate munivi. Actum anno Verbi Incarnati Mo Co nonagesimo.